  Виталий Пронин - Котькуд ялонлы оскод меда?Туннэ реклама вуэ почта ящикъёсы, телефонъёсы, Интернетысь вотэс бамъёсы, гочатӥсь суредъёс ошылэмын сюресъёс дуртӥ. Законэз тӥян ӧвӧл-а со? Ним вылын байконКотькуд квартирае ЖКХ понна тыриськон лыдпусъёсын квитанциос вуо. Амало муртъёс тае асьсэлы пайдаен берыктӥзы. Озьы Ижкарысь почта ящикъёсын кылдӥзы квитанциослы укшась кагазъёс. Отын гожтэмын адямилэн нимтулыз, адресэз. Вулы счётчиктэ воштыны ӝегад ке, штраф тырод, пе. Пусъемын, кӧня сыло сыӵе ужъёс, кытчы жингыртоно специалистъёсты ӧтён понна. Нош улӥяз гожтӥськемын: «руководитель администрации». Адями адӟе «администрация» кылзэ гинэ, кышкатске но соку ик жингыртэ сётэм телефонъя, ӧте ужасьёсты.Монополиосын нюръяськонъя элькун управленилэн (УФАС) кивалтӥсезлэн воштӥсез Елена Стерхова валэктӥз: со законэз тӥяса дасям реклама луэ. Та выллем кагаз вуиз ке, нырысь асьтэлэсь документъёстэс, пе, ӝутэлэ. Учконо, кин пуктӥз вал счётчиктэс, кинлы коньдон тыриськоды ву, газ, тыл понна. Отчы жингыртыса, тодоно, зэм ик-а кулэ ни счётчиктэс воштыны. Ӧвӧл ке, озьыен тӥледлы кулэтэм услуга чуртнаны выро.Удмуртиын улӥсьёсты тазьы пӧяса возем Карелиысь огазеяськон. Со вылэ люкам материалъёс келямын ни Карелиысь УФАС-э.Эшшо одӥгез пӧяськон амал - предприятилы кескич ним сётон. Озьы Ижкарын ужаз «Энергосбытконтроль» огазеяськон. Нимыз туж матын луэ электрокужым сётонэз лыдъясь предприятилэн нимызлы. Со сяна, предприятие пусъем адресэзъя уг ужа. Элькунысь УФАС таиз пумысен выт бичанъя инспекцие вазиськиз ини, огазеяськонэз огъя реестрысь куштоно но ужаны ӧвӧл лэзёно шуыса.Со сяна, али квитанцилэн мукет палаз услугаос но вузъёс сярысь ивортонъёс луо. Туэ 3-тӥ инвожоысен платёжкаосын реклама луыны кулэ ӧвӧл ни. Лэземын печатланы социальной шуиськись рекламаез гинэ.Гочатоно шонерЗаконэз тӥясьёс пӧлы шедёзы анай капиталэз 1 нунал куспын басьтыны «юрттӥсьёс» но. Ижкарын но ёрос центръёсын сыӵе ивортонъёс трос лякылэмын. УФАС-ын но Пенсиосъя фондын валэктӥзы, маткапиталэз нунал куспын уг сёто шуыса. Нош та сярысь ивортон пӧяськон луэ. Адямиез озьы кредит басьтыны ӝуткало.Телефонады акылес СМС-иворъёс вуыны кулэ ӧвӧл, та пумысен реклама вӧлмытӥсен огкылды ӧвӧл ке. Сыӵе гожтэтъёс акыльтӥзы ке, УФАС-э вазиськыны луэ. Со понна заявление гожтоно, верано, мар гожтэмын СМС-ын, лэсьтоно скриншот. Реклама ысъям понна нырысь ик кыл кутэ сое вӧлмытӥсь. Собере ини утчало заказчиксэ.Сыӵе ик ӵектон сёто асьсэ машиназы вылэ реклама гожъясьёслы. Мае сюрем но кызьы сюрем ушъяны, ӵектыны уг яра.Реклама сярысь законодательствоез тӥям понна штрафъёс пичиесь ӧвӧл. Нимаз адямиез 2-2,5 сюрс манет тырытозы, кивалтӥсь муртэ - 4-20 сюрс манет, предприятиосты но огазеяськонъёсты - 100-500 сюрс манет.Эдуард Степанов  